CELEX: 32021R0425
Language: et
Date: 2021-03-09 00:00:00
Title: Komisjoni rakendusmäärus (EL) 2021/425, 9. märts 2021, millega peatatakse rakendusmäärusega (EL) 2020/1646 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses

11.3.2021   
               
               
                  ET
               
               
                  Euroopa Liidu Teataja
               
               
                  L 84/16
               
            
         KOMISJONI RAKENDUSMÄÄRUS (EL) 2021/425,
         9. märts 2021,
         millega peatatakse rakendusmäärusega (EL) 2020/1646 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. mai 2014. aasta määrust (EL) nr 654/2014, milles käsitletakse liidu õiguste rakendamist rahvusvaheliste kaubanduseeskirjade kohaldamisel ja jõustamisel ning millega muudetakse nõukogu määrust (EÜ) nr 3286/94, millega kehtestatakse ühenduse meetmed ühise kaubanduspoliitika vallas, et tagada rahvusvahelistest kaubanduseeskirjadest, eeskätt Maailma Kaubandusorganisatsiooni egiidi all kehtestatud eeskirjadest tulenevate ühenduse õiguste kasutamine, (1) eriti selle artikli 7 lõiget 3,
         ning arvestades järgmist:
         
                     (1)
                  
                  
                     7. novembril 2020 võttis komisjon vastu rakendusmääruse (EL) 2020/1646 (milles käsitletakse kaubanduspoliitika meetmeid, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses), (2) millega nähakse ette täiendavate tollimaksude kohaldamine mitme Ameerika Ühendriikidest pärit toote liitu importimisel.
                  
               
                     (2)
                  
                  
                     Määruse (EL) 2020/1646 põhjenduses 9 on sätestatud, et komisjon kavatseb peatada määruse kohaldamise juhul, kui Ameerika Ühendriigid peatavad oma vastumeetmed teatavate Euroopa Liidust pärit toodete impordi suhtes seoses Maailma Kaubandusorganisatsiooni raames toimuvate vaidlustega suurte tsiviilõhusõidukite üle.
                  
               
                     (3)
                  
                  
                     4. märtsil 2021 jõuti Ameerika Ühendriikidega kokkuleppele peatada vastastikku kõik meetmed nelja kuu pikkuseks ajavahemikuks, et võimaldada läbirääkimisi tasakaalustatud lahenduse leidmiseks Maailma Kaubandusorganisatsiooni raames toimuvatel vaidlustel suurte tsiviilõhusõidukite üle, niipea kui mõlemad pooled on lõpetanud sisemenetlused.
                  
               
                     (4)
                  
                  
                     Kooskõlas määruse (EL) nr 654/2014 artikli 7 lõikega 4 võib komisjon võtta vastu viivitamata kohaldatavaid rakendusakte, millega peatatakse kaubanduspoliitika meetmed kiireloomulistel juhtudel, kui selline peatamine on seotud kolmanda riigi asjaomase meetme muutmisega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Käesolevaga peatatakse rakendusmääruse (EL) 2020/1646 kohaldamine neljaks kuuks alates käesoleva määruse jõustumisest. Rakendusmäärusega (EL) 2020/1646 ette nähtud tollimakse hakatakse seetõttu uuesti kohaldama alates 11. juulist 2021 (kaasa arvatud), ilma et see mõjutaks määruse kohaldamise täiendavat peatamist või muutmist.
         
         
            Artikkel 2
            Käesolev määrus jõustub Euroopa Liidu Teatajas avaldamise päeval.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 9. märts 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 189, 27.6.2014, lk 50; muudetud Euroopa Parlamendi ja nõukogu 6. oktoobri 2015. aasta määrusega (EL) 2015/1843 (ELT L 272, 16.10.2015, lk 1), ning Euroopa Parlamendi ja nõukogu 10. veebruari 2021. aasta määrusega (EL) 2021/167 (ELT L 49, 12.2.2021, lk 1).
         
            (2)  Komisjoni 7. novembri 2020. aasta rakendusmäärus (EL) 2020/1646, milles käsitletakse kaubanduspoliitika meetmeid, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses (ELT L 373, 9.11.2020, lk 1).